Source: http://www.sportclasic.ro/ro/Dinamo-intregeste-tabloul-optimilor-Cupei-Romaniei-Potaissa-victorie-in-Cupa-Challenge/
Timestamp: 2020-01-22 08:34:11+00:00

Document:
Dinamo întregește tabloul optimilor Cupei României. Potaissa, victorie în Cupa Challenge - Sport Clasic
Dinamo București s-a calificat în optimile de finală ale Cupei României la handbal masculin după ce s-a impus astăzi în sala din șoseaua Ștefan cel Mare în ultima partidă a fazei șaisprezecimilor de finală în care adversară i-a fost CSM București.
Un joc controlat de la un capăt la celălalt de elevii lui Constantin Ștefan s-a încheiat cu scorul de 20:18 (12:10) și astfel campioana se alătură celorlalte 15 formații - CS Magnum Botoșani, AHC Dobrogea Sud Constanța, CS HC Buzău 2012, SCM Politehnica Timișoara, CSM Focșani 2007, CSM Sighișoara, CS Universitatea Cluj, CSM Alexandria, CSU Pitești, CS UCB Târgu Jiu, AHC Potaissa Turda, CSM Bacău, CS Minaur Baia Mare, CSM Făgăraș, AHC Dunărea Călărași - ce se vor afla în urnă marți, 19 noiembrie pentru tragerea la sorți a optimilor de finală. Evenimentul va avea loc la sediul Federației Române de Handbal.
În Cupa Challenge, AHC Potaissa Turda a disputat ieri manșa tur a turului 3 preliminar al competiției și a învins în deplasare campioana Letoniei, ZRHK TENAX Dobele, cu scorul de 38:35 (19:16). Nicio emoție pentru elevii lui Horațiu Gal în privința returului de duminica viitoare de pe teren propriu, turdenii fiind încrezători în șansele lor de a se califica în optimile competiției. Pentru un loc în acea fază se va lupta și CSM București, ”tigrii” urmând a evolua în deplasare la Mogilev, în Belarus, în ambele manșe contra celor de la HC Masheka, meciurile fiind programate vineri, 22 noiembrie și sâmbătă, 23 noiembrie.

References: CSM 
 CSM 
 CSM 
 CSM 
 CSM 
 CSM 
 CSM